Russiese soldate glo gemartel | Maroela Media
Oekraïense soldate aan die ooste van Kharkiv. (Foto: Fadel Senna/AFP)
Oekraïense en Russiese owerhede het onderneem om die beeldmateriaal wat wys hoe Russiese krygsgevangenes na bewering deur Oekraïense soldate gemartel word, te ondersoek.
Die video's, wat nog nie amptelik geverifieer is nie, doen die afgelope tyd die ronde op sosiale media nadat die voorval verlede maand aan die lig gekom het.
In die video's kan gesien word hoe beweerde Oekraïense soldate skynbaar drie Russe uit 'n voertuig trek voordat elkeen in die been geskiet word.
Die Oekraïense militêre bevelvoerder, genl. Valerii Zaluzhnyi, het Rusland daarvan beskuldig dat hy die video's gefabriseer het, berig The Guardian.
"Die vyand [Rusland] vervaardig en deel video's van die onmenslike behandeling van beweerde Russiese gevangenes deur Oekraïense soldate om die Oekraïense verdedigingsmagte in oneer te bring," het hy gesê.
Die regering in Kiëf het gesê dat hy nietemin bewerings van mishandeling "baie ernstig" opneem en dat ondersoek onmiddellik ingestel sal word.
"Ons is 'n Europese weermag, en ons dryf nie die spot met ons gevangenes nie. As die beeldmateriaal inderdaad eg is, is dit absolute onaanvaarbare gedrag," het Oleksii Arestovich, 'n raadgewer van Oekraïense president Wolodimir Zelenski, gesê.
"Ek wil al ons militêre, burgerlike en verdedigingsmagte opnuut daaraan herinner dat die mishandeling van gevangenes 'n oorlogsmisdaad is wat geen amnestie ingevolge militêre wetgewing het nie en nie verjaar nie."
Dmitri Peskov, die Kremlin se woordvoerder, het intussen gesê dat die Russiese regering 'n ondersoek na die voorval begin het.
Hy het die beelde wat in die video's gewys word as "afskuwelik" beskryf en dat diegene wat daaraan deelgeneem het, verantwoordelik gehou moet word.
Gevangenes glo verbrand
'n Bekende Oekraïnse joernalis, Yuri Butusov, het sedert die voorval aan die lig gekom het, 'n grafiese video gepubliseer waarin die verkoolde oorskot van drie liggame gewys word.
Die liggame is glo dié van die Russiese soldate wat in die beweerde martelingsvideo gewys word, berig The Intercept.
'n Visuele ontleding van Butusov se video wys dat die verkoolde liggame in dieselfde gebied aangetref is as dié in die video van die gevangenes wat geskiet word.
BBC het vroeër bevestig dat die beweerde marteling by 'n melkery in Malaya Rohan aan die suidooste van Kharkiv plaasgevind het. Die gebied is onlangs weer deur Oekraïense troepe teruggeneem nadat Russiese magte dit beset het.
Die kronologiese volgorde van gebeure kan nog nie bevestig word nie, maar Butusov beweer dat hy kort ná die voorval op die toneel was. Teen dié tyd was van die suiwelfabriek se geboue deur ontploffings en 'n brand vernietig. Dieselfde strukture was nog nie beskadig toe die video van die beweerde martelings verfilm is nie.
Rusland ontken oorlogsmisdaad
Rusland het intussen bewerings dat hy 'n oorlogsmisdaad in die dorp Bucha buite die hoofstad Kiëf gepleeg het, ontken.
Dit kom nadat Zelenski Rusland daarvan beskuldig het dat hy volksmoord op Oekraïense burgers gepleeg het. 'n Massagraf met minstens 57 liggame is in Bucha aangetref, terwyl nog lyke in die strate gevind is. Die Russiese weermag het onlangs uit die hoofstad en ander dorpe teruggetrek.
Rusland se ministerie van verdediging het gesê dat "nie 'n enkele plaaslike inwoner" in Bucha onder geweld gely het nie terwyl Russiese magte daar in beheer was, berig AFP.
Die ministerie beweer dat Oekraïne self sy suidelike voorstede gebombardeer het en dat beelde van lyke in 'n vervalste produksie verfilm is.
Moskou vra nou vir 'n spesiale vergadering van die VN se veiligheidsraad "in die lig van gruwelike uitlokking van Oekraïense radikale in Bucha," het Rusland se adjunk-ambassadeur van die VN gesê.
Brittanje, Frankryk, Duitsland, Italië en die Europese Unie het sedertdien gevra dat diegene wat vir die Bucha-moorde verantwoordelik is, by die internasionale tribunaal in Den Haag voor die hof gebring moet word.
Al die wenners van 2022 se Grammy-toekennings
Sal ons ooit die waarheid weet? Die waarheid sneuwel eerste in enige oorlog.
Oekraiene is besig om die propaganda oorlog te wen (met die VSA se hulp natuurlik) . Poetin is besig om die ekonomiese oorlog te wen én die werklike oorlog.
Jy moet ingeteken wees om te stem12-23Jy moet ingeteken wees om te stem
Dis snaaks hoe die twee lande nou stry oor oorlogs misdade. As Rusland uit daai land uitgebly het sou daar nou nie so n probleem gewees het nie. Oekraiene behoort nie aan Rusland nie en met al hul geliegery voor hulle die land ingeval het is dit nou maar net al klaar n bewys dat Rusland net nooit die waarheid kan praat nie dus hul geloofwaardigheid is bedenkbaar op die oomblik.
MM vertel ons liewer meer van die Russiese soldate wat al die geplunderde besiitings van die Ukrainse publiek verkoop in Belarus. Dit is n werklike misdaad
Ek dink Amerika sit baie meer agter hierdie oorlog as wat mens besef. Dis waarom Zelenskyy so opgehef word. Hy is hulle pion daar. Kyk na die wapens wat gebruik word teen Rusland. Die Javelin misiele teen tanks en Kamakazi drones om paar ter noem. 'n Land soos Okraine kan nie daai soort wapens besit nie. Ek dink Amerika maak oorlog teen Rusland met Okraine mense.